ru cs ky ky ky ky ky ky ky ky ky ky ky ky ky ky tt ba ky uk ky ky ky ky ky ky ky ky ky ky ky ky ky ky ky ky ky ky ky ky ky uk ky ky ru krc
"Алиби", 30.12.08 - 6-бет: •
"Өз башындагы төөнү көрбөй, өзгөнүн башындагы чөптү көрөт" деген ушубу?"
Президент… "өзүм жакшы жагына чечип берем" дептир
Жарым айдан ашык М.Горкийдин эстелигинин алдында УТРКнын кызматкерлери "М.Эшимканов кетсин!" деп турушту эле, негедир токтоп калышты. Эмнеге токтотушканын жана да Ш.Абдрахмановдун эмгек тартибин эмнеге бузгандыгын билүү максатында аны менен маек курдук.
- Шайырбек мырза, "Агым" гезити аркылуу "Студенттик кечтер" көрсөтүүсүнөн Бакиевдерди мазактаган деген өңдүү сөздөр чыкты. Бул сөздүн канчалык чындыгы бар?
- Кайран Меке, Эркин Пиримов болуп кубулуп, "Агым" гезитинен каргысы үзүлгүдөй жулунуп, ар тарапты, чар тарапты карап үрүптүр го, чиркин. Бу Меке өзүн аябай бийик, башканын баарын келесоо ойлогонун качан коет дейм да. Өзүн "өзүнүн" гезитинен "гений", "великий", "могучий", "остроумный" кылып пиардаганын койбоду, же чын эле ошондой болбоду. Меке, шыбайт десе шыбай бербей кудайды деле караса боло. Биринчиден, ал көрсөтүүнү мен жасабаарымды элдин баары билет. Болгону, ошондо мен УТРКнын "Жаштар" студиясын жетектейт элем. "Студенттик кечтер" көрсөтүүсү КТРдеги "ТВ академия" борборунан биздин студияга которулуп келген. Анын өзүнүн жамааты, башкача айтканда редакторлору, режиссерлору бар эле.
Ушул жылдын жай айларында менин чоң атам пендечилик кылып, мен ага топурак салганы Аксыга кеткем. Келсем жумушта ызы-чуу болуп калыптыр. Менин батага кеткенимди билип турушуп, карап да коюшпай "Студенттик кечтер" көрсөтүүсүнүн ошол чыгарылышын эфирден бердирип жиберишиптир. Менден башка да бир топ кишилер эфирге жооптуу. Мен муну мага атайын жасалган "подстава" деп түшүнөм.
- Ал эми сизди М.Эшимканов "эмгек тартибин бузду" деп күнөөлөп жатканына кандай жооп бересиз?
- Өзү бул кишиде ар деген нерсе азыраакпы деп калдым. Аябай тыңсынып эмгек тартиби жөнүндө сүйлөптүр. "Эмгек тартибин бузсаңар чекеңерден сылайынбы"-дептир. Эми, буга мен жооп берейин. Эмгек тартиби жөнүндө Меке кеп кылбай эле койсо болмок. Анчалык суроо берип калдыңыз, эми Эшимкановдун эмгек тартиби жөнүндө сүйлөйлү.
"Кытайга кеттим" деп иш сапарга чыгып, Ысык-Көлгө барып бир жума чардап келип, анан кадрлар бөлүмүндөгүлөргө "жок дегенде Казакстанга барып келди деген документ жасагыла"- деп көтөнзордукка салганыңызды угуп калдык. Бул кайсы эмгек тартибине кирет?
"Ала-Тоо" борборунун жамаатын тоого алып чыгып, жакшы эле жарпын жазып жатып, аягында айнып, айрым кыздарга шаардан бир жолукпайлыбы деп дабдыраганыңызды анда болушкан кыздар бетин чымчып айтып келишти эле. Бул эмгек тартибинин кайсы пунктуна кирет?
ОРТ каналынын өкүлдөрү менен болчу жолугушууга кечигип, өзүңүз жана сизди жакшы билгендер аябай жакшы билишкен "ооруңуздан" капельница куйдуруп атып араң алып келишсе, ОРТнын өкүлдөрүнүн көзүнчө отурган орундугуңуздан оңкочук атып түшүп уят болгонуңуз кайсы эмгек тартибине кирет, ыя?
Үч төрт күндөп жумушка машинеңизди "пустой" жөнөтүп, өзүңүз НЛОго айланып кетип, катчыларыңыз менен айдоочуларыңыз "у шефа опять…" дешип, көз ымдашкандарын биз байкабай жүрөт дейсизби? Бул эмгек тартибинин кайсы жери болду экен, ыя? Мына, мен ушуга таң калам да.
- Шайырбек мырза, ачкачылык акциясын эмнеге токтоттуңар? Же жеңилдиңерби?
- Жок. Жеңилген жокпуз. Аягына чейин турууга даяр болчубуз. Президенттин пресс-катчысы Нурлан Шакиев бизге жолугуп, К.Бакиевге кирип, биздин көйгөйүбүз тууралуу сүйлөшкөнүн айтты. Президент бизди "ачкачылык акцияларын токтото турушсун, мен өзүм киришип жакшы жагына чечип берем"-дептир. Ошону менен биз К.Бакиевди сыйлап, баштаган акциябызды токтоттук. Себеби, президент өзү сөз берип жаткандан кийин, айттырган сөзүн аткарат деп ишенебиз. Назгүл Мамытова, "Ачык саясат"
Сизди биз журт атасы, калыс башкаруучу, каныккан саясатчы катары баалап билебиз. Сизди революцияда, президенттик шайлоодо да колдогонбуз, азыр да сиздин жүргүзгөн саясатыңызды колдойбуз. Сизге кайрылуубуздун себеби төмөндөгүчө:
Улуттук телерадио компаниясынын бир топ журналисттеринин КТРдин жетекчисине болгон нааразычылыгы жана алардын арасында сиздин коррупцияны жоюу саясатыңызды колдогон, чындыкты чагылдырып көрсөтүп келген "Добуш" көрсөтүүсүнүн жабылып калышы биздин да нааразычылыгыбызды туудуруп жатат.
Азыркы учурда КТРдин жетекчиси М.Эшимканов тарабынан куугунтукталып жаткан журналисттер даярдап көрсөткөн телеберүүлөрдүн жабылышын мурунку сизге оппозиционер болуп жүргөн М.Эшимкановдун сиздин жүргүзгөн саясатыңызга тымызын бут тосуусу деп түшүнөбүз. Мындай программалардын жабылышы, мындай журналисттердин куугунтукталышы сиздин эл менен тыгыз байланышта болуу саясатыңызды ишке ашыргысы келбеген чиновниктердин жасап жаткан иши деп билебиз. М.Эшимкановдун мындай кыянатчылыктарын токтотуп, ошол журналисттер жасаган көрсөтүүлөрдү кайрадан теледен берилип турушуна көмөк көрсөтүп коюуңузду сизден көптөн-көп өтүнүп суранабыз.
Сизди терең урматтоо менен,
Аксы районунун Каражыгач, Карасуу, Жаңыжол, Кызылтуу, Акжол айылдарынын тургундары. Бул кайрылууга 411 киши кол койгон.
Менчикке кол салуу качан токтойт?
Өлкөбүздөгү гезит-журналдарды элге таратуу менен алек болуп келген "Басма сөз" акционердик коомунун кээ бир мыйзамсыз аракеттерине нааразы болушкан гезит-журнал сатуучулар редакциябызга кайрылышкан. Себеби, мындан бир нече жыл мурун "Басма сөзгө" тийиштүү шаардагы бир катар күркөлөр ошол кездеги "Басма сөз" акционердик коомунун президенти Турсуналиев Садык тарабынан менчикке сатылып кеткен. Кээ бир маалыматтар боюнча "Басма сөзгө" тийиштүү 300гө жакын күркөлөрдөн бүгүнкү күндө 70и гана калган.
Эми минтип, менчикке чыгарылган күркөлөрдүн ээлерине "Басма сөз" акционердик коомунун кызматкерибиз деп өздөрүн тааныштырышкан адамдар ошол күркөнүн шаардын кайсы жеринде жайгашканына жараша ар кандай салыктын түрлөрүн илишүүдө. Мисалы, шаардын чок ортосунда жайгашкан күркөлөргө 8 миң сомдон салык салынса, шаардын чет жакаларындагы күркөлөргө 2 миңден 4 миң сомго чейинки салык салышкан. Макул болбогон күркө ээлерине "Күркөңдү тартып алабыз" деп ачык эле коркутуп, "Басмасөз" акционердик коомунун мөөр басылган кагаздарын чаптап кетишүүдө.
"Басмасөздүн" мындай басып алуучулук иштерине нааразы болушкан күркө ээлери өлкөбүздүн акыйкатчысынан баштап, сотторго чейинки бардык инстанцияларга арыз менен кайрылышып, өз менчигин коргоп калууга болгон аракеттерин көрүшүүдө.
Шербаков - Некрасов көчөлөрүндө жайгашкан күркөнү 2002-жылы менчикке сатып алганбыз. Менчигибизди эми минтип күчкө салып тартып алганы жатышат. Ансыз деле алардын гезиттерин сатып беребиз. Ал аз келгенсип, төрт миң сомдон салык салып жатышат.
2004-жылдан бери гезит сатып иштеп келем. 2006-жылы Чүй проспектиси менен Алматы көчөлөрүнүн кесилишинде жайгашкан күркөнү менчикке чыгарып, иштетип жатканбыз. "Басма сөз" АКнын жаңы жетекчилери бул күркөлөр эч кандай менчик эмес, 4-6 миң сомдон төлөйсүңөр деп коркутуп, ошончо кишинин нанын тартып алганы турушат.
"Басмасөздө" иштегениме 30 жыл болду. 1998-жылы АК "Басмасөздүн" ошол кездеги жетекчиси Турсуналиев Садык:"Басма сөздүн" күркөлөрү сатылууда. Кимде-ким кааласа, менчикке сатып алгыла"-дегенинен, 30 миң сомго 8 кичирайондо жайгашкан бир күркөнү сатып алгам.
Сатып алганымды далилдеген "сатуу-сатып алуу келишими" да бар. Бул келишимде, биз "Басма сөз" АОнун талабы боюнча жумасына 600 сомдук өкмөттүк гезиттерди сатып берүү милдеттенмесин алганбыз. Андан эки-үч ай өткөндөн кийин, алар дагы эки-үчтөн башка гезиттерди да кошуп бере башташты. Ал гезиттер өтөбү-өтпөйбү, эч нерсеге карабай туруп ар шаршемби күнү акчаларын жыйнап кетишет. Өзүңөр жакшы билесиңер, "Слово Кыргызстана", "Кыргыз туусу", "Эркин тоо" сыяктуу өкмөттүк гезиттер дегеле өтпөйт. Бирок, баары бир жумасына өз чөнтөгүбүздөн бул гезиттердин акчасын чыгарып беребиз. Ар бирин 9 сомдон эсептегенде, канча деген чыгашага учурап жатабыз? Эми "Басма сөз" АОнун жаңы кожоюну бул күркөлөр менчик эмес, булар "Басма сөз" АО суна караштуу, ошондуктан, айына 8 миң сомдон ижара акысын төлөйсүңөр деп жатат. Эмне үчүн биз мындан он жыл мурун кызылдай акчаларыбызга сатып алган менчик күркөбүз үчүн ижара акысын төлөшүбүз керек?
Гезит сатып иштеп жатканыма 16 жыл болду. Ошондо ыраматылык күйөөм тамтыгы чыккан, талкаланган эски күркөнү оңдоп-түздөгөн соң иштете баштаганбыз. Анан, 1997-жылы күйөөм каза болуп калган соң, 1998-жылы бир тууган иним ушул күркөнү сатып берген. Ошондон бери эптеп ушул күркөнү иштетип, күнүмдүк наныбызды таап, оокат кылып жатканбыз. Үйдө 103кө чыккан кайненем, 18 жаштагы кызым үчөөбүз жашайбыз. Пенсиям эч нерсеге жетпейт. Эми, минтип нан таап берип жаткан бул күркөбүздү да тартып алабыз деп коркутушууда.
"Басмасөз" акционердик коомунун кишилери келип, эми төрт миң сомдон ижара төлөйсүңөр деп салык салып жатышат. Алардын эч ким албаган өкмөттүк гезиттерин сатып бергенибизден тышкары тиш чукугучунан баштап, өтпөгөн Бакиевдин китебин, таракандын тактары калган эски журналдарды саттырып жатышат. Өтпөсө да, баары бир келип акчаларын жыйнап кетишет. Ишенбесеңер, менде ар биринин квитанциялары бар.
"Басмасөз" акционердик коому күркөлөрүн менчикке өзү саткан. Эмне үчүн?
Биринчиден, гезит-журналдар бул нан сыяктуу. Бүгүн өтпөй калса, эртең эч ким албайт Экинчиден, газет-журналдарды саткан ошол күркөлөрдө иштегендерге "Басмасөз" АКсы айлык-акы төлөп бериш керек эле. Ошондуктан, алар шаардагы көпчүлүк күркөлөрүн менчикке сатып жиберишкен. Ошондо биз дагы алыбызга жараша күркөлөрдү менчикке чыгарып алганбыз. Эми минтип ар кандай салыктарын ойлоп табышып, менчигибизге кол салып жатышат.